杨万里
遍游庐山，示万杉长老大琏
肩舆小斑筠，地志古青册。
初穿千长松，忽仰万绝壁。
观山不知名，披志失山色。
行行问不住，一一渐可识。
何代五老人，登峰化为石。
年龄今几春，齿牙谅无力。
天赐五玉乳，与渠供朝食。
渊明醉眠处，石上印甘迹。
逸少养鹅池，藓花渍余墨。
鹤鸣南天青，龟拜北斗白。
栖贤缘不浅，月枕借云席。
万杉与开先，弄泉碎珠壁。
病眸贪穷眺，趼趾怯周历。
同游多俊人，淡话半禅伯。
兹来殆天假，不尔岂人及。
归船载晓星，回首两相忆。